2028. aasta suveolümpiamängud

2028. aasta suveolümpiamängud on XXXIV olümpiaadi olümpiamängud. Need toimuvad 21. juulist 6. augustini 2028 Ameerika Ühendriikides Los Angelese linnas. 

13. septembril 2017 kuulutas Rahvusvaheline Olümpiakomitee oma 131. istungjärgul Limas eelnevate kokkulepete põhjal välja 2024. aasta suveolümpiamängude korraldajalinna Pariisi ja 2028. aasta suveolümpiamängude korraldaja Los Angelese. 

Need on järjekordsed suveolümpiamängud, mis peetakse USA-s pärast 1996. aasta suveolümpiamänge Atlantas, ja esimesed olümpiamängud USA-s pärast 2002. aasta taliolümpiamänge Salt Lake Citys Utah' osariigis.

Esialgu pidi korraldamise vastu huvi tundnud linnade pakkumiste menetlus algama 2019. aastal ja võitja kuulutatama välja aastal 2021. Pärast seda, kui paljud linnad esitasid pakkumise nii 2022. aasta taliolümpiamängude kui ka 2024. aasta suveolümpiamängude korraldamiseks, otsustas Rahvusvaheline Olümpiakomitee (ROK) 2017. aasta juulis anda samal ajal välja nii 2024. kui ka 2028. aasta mängude korraldamisõiguse. Nii jõuti 31. juulil 2017 kokkuleppele, mille järgi teeb Los Angeles 2028. aasta mängudele pakkumise ja saab ROK-ilt 1,8 miljardi dollari suuruse lisarahastuse ning Pariisile antakse võimalus võõrustada 2024. aasta mänge. Mõlemad linnad kuulutati 13. septembril 2017 Peruus Limas toimunud ROK-i 131. istungjärgul ametlikult nende nimetatud mängude korraldajateks. ROK kiitis LA pakkumist, sest nad kasutavad rekordiliselt palju olemasolevaid ja ajutisi rajatisi ning toetuvad läbinisti ettevõtete rahastusele. 

Los Angeles on esimene Põhja-Ameerika ja kolmas ülemaailmne linn, kes korraldab suveolümpiamänge kolmandat korda: temast eespool on London (1908, 1948 ja 2012) ja Pariis (1900, 1924 ja 2024). Need on viiendad Ameerika Ühendriikides toimuvad suveolümpiamängud: eelmised neli olid St. Louis 1904, Los Angeles 1932, Los Angeles 1984 ja Atlanta 1996. Need on ka neljandad California osariigis peetavad olümpiamängud ja üheksandad olümpiamängud, mis toimuvad USA-s, sest lisaks viiele suveolümpiamängule (LA 2028 nende seas) on USA korraldanud ka nelja taliolümpiamängu: Lake Placid 1932, Squaw Valley 1960, Lake Placid 1980 ja Salt Lake City 2002).

Pakkumisprotsess

Rahvusvaheline Olümpiakomitee avalikustas 16. septembril 2015 kandideerivatele linnadele kehtestatavad nõuded jpm (Candidature Process) ning 2024. aasta mängude korraldaja viis kandidaati: Budapest, Hamburg, Los Angeles, Pariis ja Rooma. Budapest, Hamburg ja Rooma taganesid lõpuks ja valikusse jäid vaid Los Angeles ja Pariis. Sarnane olukord oli ka 2022. aasta taliolümpiamängude korraldaja pakkumise ajal, kui Kraków, Lviv, Oslo ja Stockholm taganesid, mille tulemusel jäid valikusse Peking ja Almatõ, ning lõpuks kuulutati võitjaks Peking. 3. aprillil 2017 Taanis toimunud ROK-i konverentsil kohtusid olümpiaametnikud nii Los Angelese kui ka Pariisi pakkumiskomiteedega, et arutada võimalust kuulutada 2024. aasta suvemängude korraldamise konkursil välja kaks võitjat.

ROK-i juhatus kohtus Šveitsis Lausanne'is 9. juunil 2017, et arutada 2024. ja 2028. aasta olümpiamängude kandidaate. ROK tegi ametliku ettepaneku valida 2017. aastal korraga nii 2024. kui ka 2028. aasta suveolümpiamängude korraldajad. See ettepanek kiideti heaks ROK-i erakorralisel istungjärgul 11. juulil 2017 Lausanne'is. ROK pani paika kava, mille järgi Los Angelese ja Pariisi 2024 pakkumiskomiteed ning ROK pidasid 2017. aasta juulis koosolekuid, et otsustada, milline linn korraldab olümpiamänge. 

Pärast otsust valida samal ajal nii 2024. kui ka 2028. aasta olümpiamängude korraldaja, eelistati 2024. aasta suveolümpiamängude korraldajaks Pariisi. 31. juulil 2017 kuulutas ROK 2028. aasta suveolümpiamängude korraldaja ainsaks kandidaadiks Los Angelese, mis tähendas, et 2024. aasta olümpiamängude võõrustajaks sai Pariis. 11. augustil 2017 hääletas Los Angelese linnavolikogu ühehäälselt pakkumise heakskiidu poolt. Los Angeles sai 11. septembril 2017 ROK-i hindamiskomisjonilt ametliku nõusoleku. 13. septembril 2017 nimetati Los Angeles pärast ROK-i ühehäälset otsust ametlikult 2028. aasta suveolümpiamängude korraldajaks. 

16. oktoobril 2017 sai Los Angeles 2028 California osariigilt ametliku toetuse. 29. augustil 2018 saabusid olümpiaametnikud kahepäevasele visiidile, mis hõlmas kohtumisi kohalike korraldajatega ja ekskursiooni linna uusimates kohtades. 9. oktoobril 2018 avaldas liikumine NOlympics LA küsitluse tulemused, millest selgus, et 45% Los Angelese maakonnast ja 47% kogu California osariigist on vastu 2028. aasta suvemängude toomisele Los Angelesse. Loyola Marymounti ülikooli, ROK-i ja LA Timesi küsitluste põhjal võib aga arvata, et enam kui 88% Los Angelese elanikest pooldab linna 2028. aasta suveolümpia- ja paraolümpiamängude korraldajana.

Arendus ja ettevalmistused


Kui enamasti on võõrustaval olümpialinnal olümpiamängudeks valmistumiseks aega seitse aastat, siis Los Angelesel on üksteist. Los Angelese pakkumine põhines enamikule olemasolevatele kohtadele ning rajatistele, mis olid olümpiamängudest sõltumata kas ehitusjärgus või kavandamisel. Banc of California staadionil, mis avati 2018. aastal Major League Socceri liigas mängiva Los Angeles FC võistkonna kodustaadioniks, võõrustatakse jalgpalli ja mitmeid kergejõustikuvõistlusi. 2020. aastal avatud SoFi staadion, mis on NFL-is mängivate Los Angeles Ramsi ja Los Angeles Chargersi kodustaadion, võõrustab peamiselt avatseremooniat, jalgpalli ja vibulaskmist. Umbes sel ajal, kui Los Angeles pakkumise võitis, tegi Los Angeles Clippers ettepaneku ehitada Inglewoodi uus areen, mida pole olümpiakohana veel heaks kiidetud ehk sellest tuleb rääkida kui potentsiaalsest kohast. 

Los Angeles Memorial Coliseumil tehti 2017.–2019. aastal ulatuslik renoveerimine ja restaureerimine. Ehitati uus pressikeskus, loožid ja vahetati staadioni istmed. See vähendas staadioni istekohti 93 607-lt 78 467-ni. Kergejõustikuareeni tulevane renoveerimine hõlmab rajakatte uuendamist.
Olümpiamängude programm

2028. aasta suveolümpiamängude kava peaks hõlmama võistlusi vähemalt 35 spordialal, sealhulgas 27 põhispordialal, mis kuuluvad suveolümpiamängude programmi alates 2016. aastast. 2028. aasta mängud toovad endaga põhiolümpiaalade kavas kaasa muudatusi, sealhulgas lisatakse sinna püsivalt rulasõit, ronimine ja surfamine, mis olid 2020. ja 2024. aastal valikalade seas. ROK kavatses need spordialad lisada programmi poksi, moodsa viievõistluse ja tõstmise asemel, mis olid juhtimisprobleemide tõttu ajutiselt võistlusprogrammist välja jäetud. Kaasaegne viievõistlus ja tõstmine lisati sinna hiljem tagasi, kuid poks jääb lahendamata probleemide tõttu programmist välja. Los Angelese 2028. aasta korralduskomitee pakkus välja viis valikulist spordiala: pesapall/softball, kriket, lipujalgpall, lakross ja squash. ROK kiitis need heaks 2023. aasta oktoobris osana mänguspetsiifiliste spordialade tutvustamise poliitikast, et suurendada kohalike huvi.

Olemasolevatele olümpiaspordialadele lisaks pakutud 16 uuest alast oli rannasprindi sõudmine ainus, mille ROK aktsepteeris. See asendab kergekaalu paarisaerulise kategooriat ning koosneb meeste ja naiste individuaalvõistlustest ning segapaarisaeru kahepaadi võistlusest. Väljapakutud alad, mida võistlusprogrammi ei valitud, hõlmasid plokkvibulaskmist. Kaasaegne viievõistlus peab kasutama uut formaati, kus takistussõit on asendatud takistuskrossiga, sest muidu oleks kaasaegne viievõistlus pärast 2021. aastal Tokyos lahvatanud hobuste väärkohtlemise ja spordiala varjutanud skandaali kõrvaldatud.

 Välislingid 	

 Los Angeles 2028 veebileht

Kategooria:Suveolümpiamängud
Kategooria:2028
Kategooria:Los Angeles